Document ID: 32013R1387

Title and Content:
ΚΑΝΟΝΙΣΜΌΣ (ΕΕ) αριθ. 1387/2013 ΤΟΥ ΣΥΜΒΟΥΛΊΟΥ της 17ης Δεκεμβρίου 2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα και την κατάργηση του κανονισμού (ΕΕ) αριθ. 1344/2011 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Για ορισμένα γεωργικά και βιομηχανικά προϊόντα που αναφέρονται στο παράρτημα Ι, η παραγωγή στην Ένωση είναι επί του παρόντος ανεπαρκής ή ανύπαρκτη και, κατά συνέπεια, δεν είναι δυνατόν να ικανοποιηθούν οι ανάγκες των κλάδων παραγωγής της Ένωσης που χρησιμοποιούν τα προϊόντα αυτά. (2) Συνεπώς, είναι προς το συμφέρον της Ένωσης να αναστείλει εν μέρει ή πλήρως τους αυτόνομους δασμούς του κοινού δασμολογίου για τα εν λόγω προϊόντα. (3) Ο κανονισμός (ΕΕ) αριθ. 1344/2011 (1) του Συμβουλίου έχει τροποποιηθεί πολλές φορές. Επιπλέον, στο πλαίσιο της τροποποίησης που εισήχθη με τον κανονισμό (ΕΕ) αριθ. 1220/2012 (2) του Συμβουλίου, τα αλιευτικά προϊόντα αφαιρέθηκαν από το πεδίο εφαρμογής του κανονισμού (ΕΕ) αριθ. 1344/2011. Για λόγους διαφάνειας, θα πρέπει, επομένως, να αντικατασταθεί πλήρως ο προαναφερθείς κανονισμός. (4) Οι κανονισμοί σχετικά με την αναστολή των αυτόνομων δασμών του κοινού δασμολογίου για ορισμένα βιομηχανικά και γεωργικά προϊόντα παρέτειναν, σε μεγάλο βαθμό, τα προηγούμενα μέτρα. Επομένως, με στόχο την ορθολογική εφαρμογή των εν λόγω μέτρων, κρίνεται σκόπιμο να μην περιορισθεί η διάρκεια ισχύος του παρόντος κανονισμού, δεδομένου ότι η προσαρμογή του πεδίου εφαρμογής του και η προσθήκη ή διαγραφή προϊόντων από το παράρτημα I του παρόντος κανονισμού μπορούν να πραγματοποιηθούν μέσω κανονισμού του Συμβουλίου. (5) Λαμβανομένου υπόψη του προσωρινού χαρακτήρα τους, οι αναστολές που απαριθμούνται στο παράρτημα I του παρόντος κανονισμού θα πρέπει να αποτελούν αντικείμενο συστηματικής εξέτασης, το αργότερο πέντε έτη μετά την ημερομηνία εφαρμογής ή ανανέωσής τους. Επιπλέον, η άρση ορισμένων αναστολών θα πρέπει να είναι αναγκαία ανά πάσα στιγμή, κατόπιν πρότασης της Επιτροπής με βάση την εξέταση που διενεργήθηκε με πρωτοβουλία της Επιτροπής ή κατόπιν αιτήματος ενός ή περισσότερων κρατών μελών, εφόσον δεν είναι πλέον προς το συμφέρον της Ένωσης να διατηρήσει τις αναστολές ή λόγω τεχνικών εξελίξεων των προϊόντων, μεταβολής των συνθηκών ή οικονομικών τάσεων της αγοράς. (6) Τα στατιστικά στοιχεία για ορισμένα προϊόντα που απαριθμούνται στο παράρτημα Ι του παρόντος κανονισμού εκφράζονται συχνά σε τεμάχια, τετραγωνικά μέτρα (m2) ή σε άλλες μονάδες μέτρησης εκτός του βάρους. Ωστόσο, δεν υπάρχουν οι σχετικές συμπληρωματικές μονάδες μέτρησης στη Συνδυασμένη Ονοματολογία που θεσπίζει το παράρτημα Ι του κανονισμού (ΕΟΚ) αριθ. 2658/87 (3) του Συμβουλίου. Συνεπώς, είναι αναγκαίο να προβλεφθεί ότι στη διασάφηση για θέση σε ελεύθερη κυκλοφορία θα αναγράφονται όχι μόνο το βάρος σε χιλιόγραμμα ή τόνους, αλλά και οι σχετικές συμπληρωματικές μονάδες για τις εισαγωγές των σχετικών προϊόντων. (7) Δεδομένου ότι οι αναστολές που προβλέπονται στον παρόντα κανονισμό πρέπει να τεθούν σε ισχύ την 1η Ιανουαρίου 2014, ο παρών κανονισμός θα πρέπει να τεθεί σε ισχύ αμέσως μόλις δημοσιευθεί στην Επίσημη Εφημερίδα της Ευρωπαϊκής Ένωσης και να ισχύσει από 1.1.2014. (8) Σύμφωνα με την αρχή της αναλογικότητας, είναι αναγκαίο και σκόπιμο για την επίτευξη των βασικών στόχων της βελτίωσης της ανταγωνιστικής ικανότητας της βιομηχανίας της Ένωσης, παρέχοντας έτσι στην εν λόγω βιομηχανία τη δυνατότητα διατήρησης ή δημιουργίας θέσεων απασχόλησης και εκσυγχρονισμού των δομών της, να θεσπιστούν κανόνες σχετικά με την αναστολή των δασμών του κοινού δασμολογίου για τα προϊόντα που απαριθμούνται στο παράρτημα Ι. Σύμφωνα με το άρθρο 5 παράγραφος 4 της Συνθήκης για την Ευρωπαϊκή Ένωση, ο παρών κανονισμός δεν υπερβαίνει τα αναγκαία όρια για την επίτευξη των επιδιωκόμενων στόχων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι αυτόνομοι δασμοί του κοινού δασμολογίου για τα γεωργικά και βιομηχανικά προϊόντα που απαριθμούνται στο παράρτημα Ι αναστέλλονται. Άρθρο 2 1. Η Επιτροπή μπορεί, ανά πάσα στιγμή, να επανεξετάσει τις αναστολές για τα προϊόντα που απαριθμούνται στο παράρτημα I στις ακόλουθες περιπτώσεις: α) με δική της πρωτοβουλία· β) κατόπιν αιτήματος κρατών μελών. 2. Η Επιτροπή εξετάζει τις αναστολές κατά τη διάρκεια του έτους που αναφέρεται στο παράρτημα Ι. Άρθρο 3 Όταν υποβάλλεται διασάφηση για θέση σε ελεύθερη κυκλοφορία, όσον αφορά τα προϊόντα που υπάγονται στους κωδικούς ΣΟ ή στους κωδικούς TARIC που απαριθμούνται στο παράρτημα II, η συμπληρωματική μονάδα που προβλέπεται στο εν λόγω παράρτημα αναγράφεται στο σχετικό πεδίο της εν λόγω διασάφησης. Άρθρο 4 Ο κανονισμός (ΕΕ) αριθ. 1344/2011 καταργείται. Άρθρο 5 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2013.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
2520
2707
614
2481
3258
2720
4380
2734

EuroVoc IDs (Expanded): 2519
2520
2707
614
2481
3258
2720
4380
2734

Dataset Source: meu

Split: test